**#ZRAZUBEZ**

Ľudia majú tendenciu uzatvárať sa po strate blízkeho človeka do seba, venujú minimálnu pozornosť médiám, aktuálnym spoločenským témam a častokrát sa pre nich stáva jediný zdroj informácii iba rodina a najbližší známi. Aj napriek odporúčaniu cieľovej skupiny v briefe preto navrhujeme ako primárnu cieľovú skupinu širokú verejnosť, aby mohol tieto informácie nasať ktokoľvek. Síce sa oslovených momentálne priamo táto téma týkať nemusí, no sú pripravení kedykoľvek podať pomocnú ruku a informovať o možnostiach pomoci v tejto ťažkej situácii svojich blízkych.

Cieľom kampane je poukázať na fakt, ako ľahko dokážu ľudia komunikovať na tému straty materiálnych, v podstate banálnych vecí a v prípade straty človeka alebo rodiny zostanú zrazu bez slov. Celý koncept sa následne po otvorení tejto témy bude venovať edukácii o riešení problému a možnostiach, ktoré Centrum smútkovej terapie ponúka.

Hlavným pilierom kampane je projekt ***„Zrazu bez...“*** zastrešený rádiom Expres, v rámci ktorého budú vybraní influenceri z rôznych segmentov mať za úlohu skúsiť vydržať týždeň bez vecí, bez ktorých si život nevedia predstaviť. Kampaň sa začne teasingom = otázkou na poslucháčov v rámci kanálov rádia, v ktorej budú môcť poslucháči vypísať veci, bez ktorých si nevedia predstaviť svoj každodenný život. Na základe tohto postu sa rádio rozhodne pre test, kde vyberie 5 spomínaných vecí (mobil, auto, makeup, káva, rodina) a zadá úlohu jednotlivým influencerom zvládnuť týždeň bez daných vecí.

Influenceri budú počas tohto týždňa čiastočne zdieľať svoje pocity so svojimi followermi pod hashtagom #zrazubez a po týždni ich moderátori vo svojej šou vyspovedajú priamo v éteri vo forme *Terapie*. Hlavná pozornosť bude venovaná poslednému influencerovi, ktorý mal prežiť týždeň bez rodiny, avšak nebude situáciu zdieľať na sociálnych sieťach a zároveň na poslednú chvíľu odmietne prísť priamo na rozhovor do rádia. Okolo danej situácie sa vytvorí buzz s témou z akého dôvodu sa posledný influencer nečakane odmlčal?

V pokračovaní komunikácie odkrývame v rámci témy #zrazubez kampaň neziskovej organizácie Plamienok. V tejto časti kampane do hĺbky rozpracovávame tému smútkovej terapie prostredníctvom príbehov reálnych ľudí a odborníkov pod záštitou organizácie Plamienok.

Primárnym komunikačným kanálom bude rádio a jeho online platformy, sekundárne práca s influencermi a ich odhalenie podstaty kampane, native PR v online a print verzii a platená podpora v rámci sociálnych sietí a widgetov na rozšírenie zásahu. Pre prepojenie jednotlivých kanálov bude komunikácia vystupovať jednotne pod heslom #zrazubez.